Keski-Suomen urheilu

Tämä artikkeli käsittelee **urheilua Keski-Suomen maakunnassa**, poislukien Jyväskylän kaupunki, jota käsitellään omassa artikkelissaan. Olympialaisurheilijoiden määrällä mitattuna Keski-Suomen merkittävimpiä urheiluseuroja ovat Saarijärven Pullistus (5 olympiaedustajaa), Äänekosken Urheilijat (4 olympiaedustajaa) sekä Karstulan Kiva (3 olympiaedustajaa).

## Historia
Keski-Suomen voimistelu- ja urheiluseuratoiminta, jonka voimakkaasti sykkivänä sydämenä oli Jyväskylä oppikouluineen ja seminaareineen, oli virinnyt 1800-luvun loppuun mennessä liikuntaharrastus niin koulujen kuin työväenyhdistysten piiriin.

Varsinaisesti vasta Tukholman olympiavuosi 1912 merkitsi Keski-Suomessa voimistelun ja urheilun voimakasta läpimurtoa maaseudun järjestöelämään. Kun Saarijärven Pullistus perustettiin vuonna 1906, sen johtomiehet olivat vielä liikeväkeä, virkamiehiä ja kansakoulunopettajia. Maatalousväki tuli ratkaisevasti mukaan vasta seuraavalla vuosikymmenellä.

## Yleisurheilu
Keski-Suomen merkittävimmät yleisurheiluseurat ovat Kaipolan Vire sekä Saarijärven Pullistus. Jämsäläinen Kaipolan Vire on sijoittunut Kalevan malja-kilpailussa kymmenen kertaa kolmen parhaan joukkoon ja 13 kertaa kymmenen parhaan joukkoon. Saarijärven Pullistus on sijottunut kerran kolmen parhaan joukkoon ja seitsemän kertaa 10 parhaan joukkoon. Vireen ja Pullistuksen ohella toiseksi korkeimmalle tasolle yleisurheilun Ykkösliigaan luokitellaan myös Äänekosken Urheilijat.

## Palloilulajit
### Pesäpallo
Keskisuomalaisista pesäpalloseuroista Keuruun Kisailijat on pelannut yhden kauden ajan SM-sarjassa. Toiseksi korkeimmalla sarjatasolla pelanneita seuroja ovat Lievestuoreen Kisa (6 kautta) sekä Laukaan Urheilijat (2 kautta).

### Jalkapallo
Keski-Suomessa ei ole pelattu jalkapalloa miesten pääsarjatasolla. Toiseksi korkeimmalla sarjatasolla pelanneita keskisuomalaisseuroja ovat Jämsänkosken Ilves (8 kautta), Äänekosken Huima (6 kautta) sekä Suolahden Urho (1 kausi). Useamman kauden kolmanneksi korkeimmalla sarjatasolla pelanneita keskisuomalaisseuroja ovat Säynätsalon Riento (4 kautta) sekä Kanavan Pallohait Laukaasta (2 kautta).

### Lentopallo
Keski-Suomen menestyneimmät lentopalloseurat ovat Muuramen Lentopallo sekä KyKy-Betset Kyyjärveltä. Muuramen Lentopallo on pelannut miesten pääsarjassa 13 kauden ajan ja KyKy-Betset kahden kauden ajan.

### Amerikkalainen jalkapallo
Keski-Suomessa ei ole pelattu amerikkalaista jalkapalloa pääsarjatasolla. Korkeimmillaan neljänneksi korkeimmalla sarjatasolla III-divisioonassa pelannut joukkue on Jämsänkoski Jyry Jets.

## Talviurheilu
### Hiihto
Keski-Suomen merkittävimmät hiihtoseurat on hiihtoliiton I-luokkaan luokiteltavat Keuruun Kisailijat, Jämsänkosken Ilves ja Äänekosken Huima. Muita I-luokkaan luokiteltavia seuroja ovat Viitasaaren Viesti ja Saarijärven Pullistus.

Harraste- ja nuorisoseurojen joukkoon luetaan keskisuomalaiset II-luokkaan kuuluvat Kyyjärven Kyky, Vihtavuoren Pamaus, Uuraisten Urheilijat, Skiteam Kuusa, Pihtiputaan Tuisku sekä Muurasjärven Murto.

### Jääkiekko
Keski-Suomessa ei ole pelattu jääkiekkoa pääsarjatasolla. Korkeimmillaan keskisuomalaisseurat ovat pelanneet toiseksi korkeimmalla sarjatasolla. KeuPa HT Keuruulta on pelannut sarjatasolla 12 kauden ajan ja Jämsänkosken Ilves viiden kauden ajan.

Kolmanneksi korkeimmalla sarjatasolla ovat pelanneet Jämsän Kiekko-Sudet kolmen kauden ajan sekä Suolahden Urho Äänekoskelta kahden kauden ajan.

## Katso myös
* Keski-Suomen Liikunta
* Jyväskylän urheilu

## Lähteet